CELEX: 32016D0170
Language: bg
Date: 2016-02-05 00:00:00
Title: Решение за изпълнение (ЕС) 2016/170 на Комисията от 5 февруари 2016 година за разрешаване на методи за класификация на кланични трупове на свине във Финландия (нотифицирано под номер С(2016) 658)

9.2.2016   
            
            
               BG
            
            
               Официален вестник на Европейския съюз
            
            
               L 32/163
            
         РЕШЕНИЕ ЗА ИЗПЪЛНЕНИЕ (ЕС) 2016/170 НА КОМИСИЯТА
   от 5 февруари 2016 година
   за разрешаване на методи за класификация на кланични трупове на свине във Финландия
   
      
         (нотифицирано под номер С(2016) 658)
      
   
   (само текстовете на фински и шведски език са автентични)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 20, буква п) от него,
   като има предвид, че:
   
               (1)
            
            
               В част Б, раздел IV, точка 1 от приложение IV към Регламент (ЕС) № 1308/2013 се предвижда, че за класификацията на кланичните трупове на свине съдържанието на постно (нетлъсто) месо в кланичния труп трябва да се определя чрез методи за класификация, разрешени от Комисията, като се допускат само статистически доказани методи за оценка, които почиват на физическо измерване на една или повече анатомични части на кланичния труп на свинете. Разрешаването на даден метод за класификация следва да е обвързано с неговото съответствие на максимално допустимата статистическа грешка при оценката. Допустимата грешка е определена в член 23, параграф 3 от Регламент (ЕО) № 1249/2008 на Комисията (2).
            
         
               (2)
            
            
               С Решение 96/550/ЕО на Комисията (3) беше разрешено във Финландия да се използват три метода за класификация на кланичните трупове на свине.
            
         
               (3)
            
            
               Финландия поиска от Комисията да разреши замяната на формулите, използвани за оценяване на постно (нетлъсто) месо по метода „Hennessy Grading Probe 4 (HGP 4)“ и да разреши използването на нов метод „AutoFOM III“, който да замени използвания понастоящем метод „Autofom“ за класификация на кланични трупове на свине на територията ѝ. В протокола по член 23, параграф 4 от Регламент (ЕО) № 1249/2008 Финландия представи подробно описание на пробната дисекция, указвайки принципите, на които се основават новите формули, резултатите от пробната дисекция и уравненията, използвани за изчисляване на процента постно (нетлъсто) месо. Освен това Финландия е поискала от Комисията да не включва метода „Intrascope/Optical probe“ в настоящото решение, тъй като този метод вече не се използва.
            
         
               (4)
            
            
               При разглеждането на това искане бе установено, че условията за разрешаване на тези нови формули и метод за класификация са изпълнени. По тази причина тези формули и метод за класификация следва да бъдат разрешени във Финландия.
            
         
               (5)
            
            
               Не следва да се разрешават изменения на уредите или методите за класификация, освен ако тези изменения не са изрично разрешени с решение за изпълнение на Комисията.
            
         
               (6)
            
            
               С оглед на яснотата и правната сигурност следва да бъде прието ново решение. Поради това Решение 96/550/ЕО следва да бъде отменено.
            
         
               (7)
            
            
               Като се вземат предвид техническите обстоятелства при въвеждането на новите методи и формули, методите за класификация на кланични трупове на свине, разрешени от настоящото решение, следва да се прилагат от 1 февруари 2016 г.
            
         
               (8)
            
            
               Мерките, предвидени в настоящото решение, са в съответствие със становището на Комитета за общата организация на селскостопанските пазари,
            
         ПРИЕ НАСТОЯЩОТО РЕШЕНИЕ:
   Член 1
   Съгласно част Б, раздел IV, точка 1 от приложение IV към Регламент (ЕС) № 1308/2013 се разрешава използването на следните методи за класификация на кланични трупове на свине във Финландия:
   
               а)
            
            
               уреда „Hennessy Grading Probe 4 (HGP4)“ и съответните методи за оценка, като подробности за тях са представени в част I от приложението,
            
         
               б)
            
            
               уреда „AutoFOM III“ и съответните методи за оценка, като подробности за тях са представени в част II от приложението.
            
         Член 2
   Не се допускат изменения на разрешените уреди или методи за класификация, освен ако тези изменения не са изрично разрешени с решение за изпълнение на Комисията.
   Член 3
   Решение 96/550/ЕО се отменя.
   Член 4
   Настоящото решение се прилага от 1 февруари 2016 г.
   Член 5
   Адресат на настоящото решение е Република Финландия.
   
      Съставено в Брюксел на 5 февруари 2016 година.
      
         
            За Комисията
         
         Phil HOGAN
         
            Член на Комисията
         
      
   
   
      (1)  ОВ L 347, 20.12.2013 г., стр. 671.
   
      (2)  Регламент (ЕО) № 1249/2008 на Комисията от 10 декември 2008 г. за установяване на подробни правила за прилагане на скалите на Общността за класификация на кланични трупове на говеда, свине и овце и за отчитане на цените, свързани с тях (ОВ L 337, 16.12.2008 г., стр. 3).
   
      (3)  Решение 96/550/ЕО на Комисията от 5 септември 1996 г. за даване на разрешение за методи за класификация на кланични трупове на свине във Финландия (ОВ L 236, 18.9.1996 г., стр. 47).
   
      ПРИЛОЖЕНИЕ
      
         МЕТОДИ ЗА КЛАСИФИКАЦИЯ НА КЛАНИЧНИ ТРУПОВЕ НА СВИНЕ ВЪВ ФИНЛАНДИЯ
      
      ЧАСТ I
      
         Hennessy Grading Probe 4 (HGP4)
      
      
               
                  1.
               
               
                  Правилата в тази част се прилагат, когато класификацията на кланичните трупове на свине се извършва с уреда, известен като „Hennessy Grading Probe 4 (HGP4)“.
               
            
               
                  2.
               
               
                  Уредът Hennessy Grading Probe трябва да е снабден със сонда с диаметър 5,95 mm с острие от 6,3 mm, съдържаща фотодиод (Siemens LED от вида LYU 260-ЕО и фотоприемник от типа 58 MR) и с измервателен обхват между 0 и 120 mm.
               
            
               
                  3.
               
               
                  Съдържанието на постно (нетлъсто) месо в кланичните трупове се изчислява по следната формула:
                  Y = 67,091 – 0,566 × S1 – 0,381 × S2 + 0,078 × M
                  където:
                  
                              S1
                           
                           
                              :
                           
                           
                              дебелината на гръбната сланина (включително кожата) в милиметри, измерена на 8 cm от линията на разполовяване на кланичния труп зад последното ребро (между четиринайстото ребро и първия лумбален прешлен),
                           
                        
                              S2
                           
                           
                              :
                           
                           
                              дебелината на гръбната сланина (включително кожата) в милиметри, измерена на 6 cm от линията на разполовяване на кланичния труп между третото и четвъртото ребро,
                           
                        
                              M
                           
                           
                              :
                           
                           
                              дебелината на мускула в милиметри, измерена на 6 cm от линията на разполовяване на кланичния труп между третото и четвъртото ребро.
                           
                        
            
               
                  4.
               
               
                  Тази формула важи за кланични трупове с тегло между 50 и 120 килограма.
               
            ЧАСТ II
      
         AutoFOM III
      
      
               
                  1.
               
               
                  Правилата, предвидени в настоящата част, се прилагат при класификация на кланични трупове на свине с помощта на уреда, известен като „AutoFOM III“ (Fully automatic ultrasonic carcass grading).
               
            
               
                  2.
               
               
                  Уредът съдържа 16 датчика, вградени в матрица от неръждаема стомана. Измерванията, използвани за моделите, представляват обща оценка на размера и свойствата, получени от две избрани места на напречни разрези. Двете избрани места на напречни разрези трябва да се намират на мястото с минимална дебелина на сланината в карето и на мястото на пресичане на карето и бута. Уредът предава звукови вълни през тъканите. Ехото, което се предава от костите, мускулите и сланината, се превръща в изображение на вътрешността. Въз основа на изображението се получава дигитален образ и се извършва анализ на данните.
               
            
               
                  3.
               
               
                  Съдържанието на постно (нетлъсто) месо в кланичните трупове се изчислява по следната формула:
                  Y = 63,2758 + 0,081174 × R2P1 – 1,11488 × R2P5 – 0,89933 × R2P10 + 0,057066 × R3P3 + 0,097869 × R3P5
                  където:
                  
                              R2P1
                           
                           
                              :
                           
                           
                              Средната дебелина на кожата.
                           
                        
                              R2P5
                           
                           
                              :
                           
                           
                              Кожата в избраната позиция P2 в mm.
                           
                        
                              R2P10
                           
                           
                              :
                           
                           
                              Минималната дебелина на сланината в напречния разрез в mm.
                           
                        
                              R3P3
                           
                           
                              :
                           
                           
                              Месото, измерено при избраната точка с минимална дебелина на сланината в mm.
                           
                        
                              R3P5
                           
                           
                              :
                           
                           
                              Максималната дебелина на месото в mm.
                           
                        
            
               
                  4.
               
               
                  Формулата се отнася за кланични трупове с тегло между 50 и 120 килограма.